Liikenne- ja viestintävirasto Traficom vaatii uudella määräyksellä takseja laittamaan autoihin yhdenmukaiset hinnastot. Jatkossa hinnastoissa on myös käytettävä samanlaisia ikoneita ja värejä.

25 vuotta taksialalla ollut kuljettaja kommentoi Helsinki-Vantaan tulehtunutta tilannetta elokuussa 2019.

Liikenne- ja viestintävirasto Traficom yrittää karsia takseista pois kaikki epämääräiset hinnastot. Viime vuonna voimaan tulleen taksiuudistuksen jälkeen takseissa on saattanut olla vain pieni käsin kirjoitettu paperilappu roikkumassa auton sisäpuolella tai pahimmillaan hinnastoa ei ole löytynyt lainkaan. Lisäksi valtaosa taksien autoissa ilmoitetuista hinnastoista on ollut asiakkaille erittäin haastavia tulkittavia.

Traficom on nyt julkaissut hinnastoista uuden määräyksen, joka tulee voimaan 1. helmikuuta. Määräyksellä puututaan nimenomaan taksiasemilta tai niin sanotusti ”lennosta” alkavien kyytien hinnoista kertomiseen.

Uuden määräyksen myötä taksimatkan hinta pitäisi selvitä auton oikealla puolella seisovalle asiakkaalle. MATTI TANNER

Mallikuvat hinnoista

Uuden määräyksen mukaan hinta tai hinnanmääräytymisen perusteet on ilmoitettava matkustajalle ennen matkan alkua kirjallisesti siten, että ne voi lukea taksin ulkopuolelta. Lisäksi hinta tai sen muodostumisen perusteet on ilmoitettava pyynnöstä suullisesti.

Hinnaston pitää jatkossa olla kooltaan vähintään 20 x 15 senttimetriä ja sen tulee näkyä ulkopuolelle auton oikealla puolella olevalle asiakkaalle.

– Hinnasto tulee olla ajoneuvon oikeanpuoleisessa takasivuikkunassa, muualla ajoneuvon oikealla sivulla tai ajoneuvon oikealle sivulle näkyvässä paikassa, siten että se on matkustajan mahdollisimman helposti havaittavissa. Hinnasto voidaan sijoittaa esimerkiksi ajoneuvon katolle, Traficomin määräyksessä sanotaan.

Taksien hinnastoista julkaistiin lisäksi mallikuvat, joista selviää miten hinnat tulee ilmoittaa. Malleissa on mukana erilaiset kuvakkeet, joita hinnoittelussa pitää käyttää. Esimerkiksi kilometrimaksua pitää kuvata jatkossa maantietä kuvaavalla ikonilla. Omat kuvakkeensa on olemassa myös kaikille lisämaksuille, joita voidaan periä vaikkapa isommasta matkustajamäärästä, lemmikkieläimestä tai lentokentältä alkavasta matkasta.

Määräyksessä ilmoitetaan myös tarkkaan mitä värejä hinnastossa saa käyttää ja millaista kokoa tai kirjasintyyppiä tekstien tulee olla. Jatkossa sallittuja värejä ovat vain keltaisen ja mustan yhdistelmät, joista toinen on pohjaväri ja toinen tekstin väri. Myös eri ikonien koko ja jopa rivivälit on määritelty nyt tarkkaan. Tällä pyritään estämään hyvin pienellä hinnaston alalaitaan laitettuja epäselviä lisämainintoja maksuista.

Traficom julkaisi mallihinnastot, joista selviää miten taksimatkan hinta pitäisi ilmoittaa. Hinnaston värien tulee olla joko mustat tekstit keltaisella pohjalla tai keltaiset tekstit mustalla pohjalla. Mallissa on mukana myös erilaiset ikonit, joita hinnastoissa pitää käyttää. TRAFICOM

Aukko uudistuksessa

Traficom kertoo, että määräyksellä halutaan yhtenäistää nykyistä kirjavaa taksien hinnoittelusta ilmoittamista. Traficomin mukaan matkustajalla on oikeus saada tietoa matkan kokonaishinnasta tai hinnan määräytymisen perusteet.

Osastopäällikkö Kimmo Pylväs Traficomista toteaa, että nyt halutaan paikata viime vuoden taksiuudistuksessa jäänyttä puutetta, jossa ei määrätty hinnastojen esittämisestä käytännössä mitään. Uudistuksen jälkeen matkan arvioitu hinta tai hinnanmääräytymisen perusteet on pitänyt ilmoittaa pyydettäessä. Käytännössä valtaosa takseista on kuitenkin laittanut jonkinlaisen hinnaston autoon nähtäville.

– Nyt kun aikaa on mennyt, on huomattu että hinnoittelussa on varsin kirjavia käytäntöjä. Tämä on selkeä epäkohta asiakkaalle, Pylväs sanoo.

Hän kertoo, ettei tilattujen taksimatkojen hinnoitteluun tarvinnut puuttua, koska niitä ei ole koettu ongelmaksi.

– Näissä eri sovelluksissahan hinta tulee yleensä automaattisesti selväksi. Puhelut ovat toki oma kysymyksensä. Soittaessa pitäisi ainakin pyydettäessä kertoa hinta tai hinnan määräytymisen perusteet.

Vertailuhinnat pois

Traficomin mukaan uusi määräys oli ennen sen antamista julkisella lausuntokierroksella ja lausuntojen perusteella hinnastosta poistettiin kokonaan vertailuhinta.

– Saimme paljon palautetta koskien vertailuhinnan ilmoittamista hinnastossa. Palautteessa tuli esiin näkökulmia esimerkiksi siihen, että vertailuhinnan ilmoittaminen voi antaa matkustajalle joissain tilanteissa väärän kuvan hintatasosta, Traficomin tieliikennejohtaja Marko Sillanpää toteaa.

Traficom on järjestänyt yhdessä poliisin ja veroviranomaisten kanssa tänä vuonna useita taksiliikenteeseen kohdistuvia valvontaiskuja. Muun muassa marraskuun alussa viranomaiset tarkastivat yhteensä yli 200 taksia pääkaupunkiseudulla. Iskussa 88 taksista löytyi huomautettavaa. Kahdesta huonokuntoisesta autosta vietiin jopa rekisterikilvet.

Kimmo Pylväs lupaa, että taksien tehovalvonnat jatkuvat.

– Kyllä meidän valvontaporukka tekee jatkossakin näitä iskuja tarpeen mukaan.